Neuvoston yhteinen toiminta 2003/472/YUTP, 24 päivältä kesäkuuta 2003, Venäjän federaatiossa toteutettavaa asesulkua ja aseriisuntaa koskevan Euroopan unionin yhteistyöohjelman jatkamisesta



Virallinen lehti nro L 157 , 26/06/2003 s. 0069 - 0071



Neuvoston yhteinen toiminta 2003/472/YUTP, 24 päivältä kesäkuuta 2003, Venäjän federaatiossa toteutettavaa asesulkua ja aseriisuntaa koskevan Euroopan unionin yhteistyöohjelman jatkamisesta EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 14 artiklan yhdessä sen 23 artiklan 2 kohdan kanssa, ottaa huomioon Eurooppa-neuvoston 4 päivänä kesäkuuta 1999 hyväksymän Venäjää koskevan Euroopan unionin yhteisen strategian 1999/414/YUTP(1) - sellaisena kuin se on muutettuna Venäjää koskevan yhteisen strategian 1999/414/YUTP muuttamisesta sen voimassaoloajan pidentämiseksi Eurooppa-neuvoston 20 päivänä kesäkuuta 2003 hyväksymällä Euroopan unionin yhteisellä strategialla 2003/472/YUTP(2) - jossa Euroopan unioni muun muassa sitoutuu edistämään aseriisuntaa ja joukkotuhoaseiden leviämisen hillitsemistä, asevalvonnan tukemista, nykyisten sopimusten täytäntöönpanoa ja aseviennin valvonnan vahvistamista, sekä katsoo seuraavaa: (1) Kumppanuus- ja yhteistyösopimus kumppanuuden perustamisesta Euroopan yhteisöjen ja niiden jäsenvaltioiden sekä Venäjän federaation kesken(3) edistää muun muassa kantojen lähentymistä molemmille osapuolille tärkeissä kansainvälisissä kysymyksissä ja lisää siten turvallisuutta ja vakautta. (2) G8-maiden johtajat käynnistivät 25. ja 26. kesäkuuta 2002 Kananaskisissa Kanadassa aloitteen "yleismaailmallinen kumppanuus joukkotuhoaseiden ja -materiaalien leviämisen estämiseksi", jonka mukaan niillä on tarkoitus antaa tukea erityisille yhteistyöhankkeille aseiden leviämisen estämisen, aseriisunnan, terrorismin torjunnan ja ydinturvallisuuden aloilla aluksi Venäjän federaatiossa. (3) Euroopan unioni kannattaa G8-ryhmän yleismaailmallinen kumppanuus -aloitteen tavoitetta ja periaatteita ja aikoo edistää edelleen uhan vähentämiseen liittyviä yhteistyötoimia ja joukkotuhoaseisiin liittyvien resurssien turvallista ja varmaa käytöstä poistamista Venäjän federaatiossa. (4) Euroopan unionin toimet toteutettaisiin samanaikaisesti Euroopan yhteisön toimien sekä jäsenvaltioiden kahdenvälisesti ja monenvälisesti toteuttamien toimien kanssa. (5) Kaikki tällaiset toimet olisi sovitettava mahdollisimman pitkälle yhteen tarpeettoman päällekkäisyyden välttämiseksi. (6) Euroopan unionin toimet voidaan toteuttaa myös yhteistyössä muiden maiden kanssa. (7) Komissio on suostunut huolehtimaan eräistä tämän yhteisen toiminnan täytäntöönpanon kannalta välttämättömistä tehtävistä, ON HYVÄKSYNYT TÄMÄN YHTEISEN TOIMINNAN: 1 artikla 1. Jatketaan Venäjän federaatiossa toteutettavaa asesulkua ja aseriisuntaa koskevan Euroopan unionin yhteistyöohjelman perustamisesta 17 päivänä joulukuuta 1999 hyväksytyllä neuvoston yhteisellä toiminnalla 1999/878/YUTP(4) perustetun Venäjän federaatiossa toteutettavaa asesulkua ja aseriisuntaa koskevan Euroopan unionin yhteistyöohjelman (jäljempänä "ohjelma") voimassaoloa. 2. Ohjelman tavoitteena on Venäjän federaation tukeminen sen asevalvontaa, aseriisuntaa ja aseiden leviämisen estämistä koskevissa pyrkimyksissä ja siten: - tehdä yhteistyötä Venäjän federaation kanssa sen pyrkiessä joukkotuhoaseisiin liittyvien perusrakenteiden ja laitteistojen turvalliseen, varmaan ja ympäristöä säästävään käytöstä poistamiseen ja/tai niiden käyttötarkoituksen muuntamiseen, - tarjota hankesuuntautuneen yhteistyön myötä oikeudelliset ja toiminnalliset puitteet vahvistetulle Euroopan unionin osallistumiselle uhan vähentämistä koskeviin yhteistyötoimiin Venäjän federaatiossa, - edistää tarvittaessa alaa koskevien yhteisön, jäsenvaltioiden ja kansainvälisten ohjelmien ja hankkeiden yhteensovittamista. 2 artikla 1. Neuvosto päättää jäsenvaltion ja/tai komission suosituksesta niistä uusista aseriisuntaa ja aseiden leviämisen estämistä koskevista hankkeista, jotka rahoitetaan ohjelman välityksellä. 2. Ohjelman nojalla hyväksyttävät uudet hankkeet on toteutettava kemikaalialalla, ydinalalla tai biologian alalla tai niiden on liityttävä vienninvalvontaan. 3 artikla 1. Neuvosto antaa komissiolle tehtäväksi ohjelman keston ajaksi, ellei 5 artiklasta muuta johdu, valmistella hyväksyttävät hankkeet sekä valvoa, että ne pannaan asianmukaisesti täytäntöön. Komissio raportoi neuvostolle säännöllisesti ja tarvittaessa yhteisen ulko- ja turvallisuuspolitiikan korkeana edustajana toimivan neuvoston pääsihteerin avustaman puheenjohtajavaltion alaisuudessa. 2. Komissiota avustaa asiantuntijaryhmä, johon kuuluu myös Moskovaan sijoitettu hanketta avustava ryhmä. Asiantuntijaryhmän jäsenten määrä ja tehtävät on määritelty liitteessä olevassa tehtävänkuvauksessa. 3. Komissio pitää edelleen Moskovassa hanketta avustavan ryhmän, jonka tehtävänä on: - toimia tiiviissä yhteistyössä yhteisön rahoittamissa hankkeissa työskentelevien henkilöiden kanssa, - tehdä tarvittaessa toteutettavuustutkimuksia, - olla yhteydessä paikallisiin viranomaisiin ja muiden osallistujamaiden edustajiin, - neuvotella paikallisten viranomaisten kanssa ohjelman toteuttamiseen tarvittavista järjestelyistä, - valvoa ohjelman toteuttamiseen myönnettyjen varojen käyttöä. 4 artikla 1. Edellä 3 artiklan 2 ja 3 kohdassa tarkoitetun asiantuntijaryhmän hallintomenot katetaan rahoitusohjeella, joka on 680000 euroa. 2. Edellä 1 kohdassa mainitulla määrällä rahoitettavia menoja hallinnoidaan talousarvioon sovellettavien yhteisön menettelyjen ja sääntöjen mukaisesti. 3. Euroopan unioni rahoittaa ohjelman perusrakenteet ja juoksevat menot. 4. Neuvosto ja komissio huolehtivat ohjelman, yhteisön tuen ja jäsenvaltioiden antaman kahdenvälisen ja monenvälisen tuen asianmukaisesta yhteensovittamisesta. Neuvosto panee merkille, että komissio aikoo tukea, tarvittaessa asiaa koskevin yhteisön toimenpitein, tämän yhteisen toiminnan tavoitteiden saavuttamista ja painopisteiden toteuttamista. 5. Tämän yhteisen toiminnan täytäntöönpanosta käydään kahdenvälisiä neuvotteluja Venäjän federaation ja muiden kumppanien kanssa nykyiseen poliittiseen vuoropuheluun kuuluvissa kokouksissa. 5 artikla 1. Neuvosto arvioi säännöllisesti ohjelman nojalla toteutettuja toimia. Arvioinnissa tarkastellaan myös Venäjän kykyä ottaa vastaan ja käyttää hyödyksi lisääntynyttä tukea. 2. Riippumattomia arviointeja ja tarkastuksia suoritetaan säännöllisin väliajoin ohjelman etenemisestä riippuen. 3. Neuvosto voi keskeyttää ohjelman, jos Venäjän federaatio: - ei osallistu täysimääräisesti ohjelman täytäntöönpanoon, - ei suostu Euroopan unionin harjoittamaan valvontaan ja/tai säännöllisin väliajoin suoritettaviin ulkoisiin arviointeihin ja tarkastuksiin. 6 artikla Tämä yhteinen toiminta tulee voimaan päivänä, jona se hyväksytään. Sen voimassaolo päättyy samana päivänä kuin Venäjää koskevan Euroopan unionin yhteisen strategian 1999/414/YUTP voimassaolo. 7 artikla Yhteinen toiminta julkaistaan Euroopan unionin virallisessa lehdessä. Tehty Brysselissä 24 päivänä kesäkuuta 2003. Neuvoston puolesta Puheenjohtaja G. Papandreou (1) EYVL L 157, 24.6.1999, s. 1. (2) Ks. tämän virallisen lehden sivu 68. (3) EYVL L 327, 28.11.1997, s. 3. (4) EYVL L 331, 23.12.1999, s. 11. LIITE Venäjän federaatiossa toteutettavaa asesulkua ja aseriisuntaa koskevan Euroopan unionin yhteistyöohjelman mukaisen asiantuntijaryhmän tehtävänkuvaus Yhteisessä toiminnassa 1999/878/YUTP komissiolle annettiin tehtäväksi muodostaa asiantuntijaryhmä Venäjän federaatiossa toteutettavaa asesulkua ja aseriisuntaa koskevaa yhteistyöohjelmaa varten. Yhteistä toimintaa on täydennetty kahdella täytäntöönpanopäätöksellä (uusien hankkeiden määrittelystä 25 päivänä kesäkuuta 2001 tehty päätös 2001/493/YUTP ja asiantuntijaryhmälle myönnettävistä lisämäärärahoista 21 päivänä toukokuuta 2002 tehty päätös 2002/381/YUTP). Joitain niiden hankkeiden toimia, joista päätettiin vuosina 1999 ja 2001, ei kyetty saamaan päätökseen yhteisen toiminnan 1999/878/YUTP voimassaolon päättymispäivään mennessä. Lisäksi tämän yhteisen toiminnan nojalla uskotaan tehtävän päätöksiä uusista hankkeista. Tämä edellyttää asiantuntijaryhmän toimeksiannon jatkamista. Asiantuntijaryhmään kuuluu komissiossa Brysselissä toimiva toimintapolitiikan ja hankkeiden koordinointiosasto ja Moskovaan sijoitettu hanketta avustava ryhmä, joka raportoi Brysselissä toimivalle toimintapolitiikan ja hankkeiden koordinointiosastolle. Toimintapolitiikan ja hankkeiden koordinointiosastossa työskentelee kaksi Euroopan unionin asiantuntijaa ja osaston päällikkö, jonka komissio on siirtänyt tähän tehtävään. Osastoa avustaa hallinnollisesti yksi sihteeri ja yksi hallintoavustaja. Moskovaan sijoitetussa hanketta avustavassa ryhmässä toimii yksi Euroopan unionin asiantuntija ja yksi paikallinen sihteeri. Osaston päällikkö kantaa kokonaisvastuun tämän yhteisen toiminnan täytäntöönpanosta. Hän ylläpitää tiiviitä suhteita Euroopan unionin neuvoston puheenjohtajavaltioon, jäsenvaltioihin ja YUTP:n korkeana edustajana toimivaan neuvoston pääsihteeriin. Toimintapolitiikan ja hankkeiden koordinoimiseen ja kehittämiseen liittyvät tehtävät käsittävät muun muassa seuraavaa: - aseiden leviämisen estämistä ja aseriisuntaa koskevien Venäjän federaatiossa toteutettavien hankkeiden yhteensovittamisen tukeminen yhteisön ja jäsenvaltioiden tasolla sekä laajemmalla tasolla, - Euroopan unionin, yhteisön ja jäsenvaltioiden rahoittamia hankkeita koskevan tietokannan perustaminen, - Euroopan unionin asiantuntijoita koskevan, eri politiikan alojen mukaan jäsennetyn tietokannan perustaminen ja ylläpitäminen, - jäsenvaltioiden yhteyspisteverkoston perustaminen täydentämään toimivaltaisia neuvoston työryhmiä yhteisen toiminnan ja siihen liittyvän toiminnan täytäntöönpanossa, - säännöllisesti laadittavien tilanneselvitysten valmisteleminen ja esittäminen, - toiminta yhteyspisteenä kansainvälisille aloitteille, - yhteydenpito vastaanottajamaan viranomaisiin ja muiden EU:n ulkopuolisten osallistujamaiden virallisiin edustajiin, - aseiden leviämisen estämistä ja aseriisuntaa koskevan yhteistyöaloitteen (NDCI) puitteissa pidettävien konferenssien järjestäminen tai järjestelyihin osallistuminen. Alakohtaisiin tehtäviin kuuluu muun muassa seuraavaa: - kattavien alakohtaisten selvitysten laatiminen, - tärkeimpien alakohtaisten kysymysten perusteellinen analyysi, - rajattujen toteutettavuustutkimusten määrittely ja toteuttaminen tarvittaessa, - hankkeiden nimeäminen tärkeimpien ongelmien ratkaisemiseksi, - neuvostolle esitettävien hankkeiden valmistelu tämän yhteisen toiminnan jatkotoimenpiteiden puitteissa mahdollisesti myönnettävää rahoitusta varten, - tämän yhteisen toiminnan ja yhteisen toiminnan 1999/878/YUTP sekä kyseisiä yhteisiä toimintoja koskevien täytäntöönpanopäätösten mukaisesti rahoitettavien hankkeiden viimeistely ja niiden toteutuksen yhteensovittaminen tarvittaessa tiiviissä yhteistyössä hankkeiden isäntinä toimivien jäsenvaltioiden kanssa, - tiivis yhteistyö Euroopan unionin rahoittamien hankkeiden parissa työskentelevän henkilöstön kanssa.